เปิดปกติ! “แบงก์” ให้บริการตามเดิม ช่วงประชุม “เอเปค”  
ธปท. ให้สถาบันการเงินเปิดทำการปกติ ในช่วงประชุมเอเปค 16-18 พ.ย.นี้ เพื่อไม่ให้ส่งผลกระทบต่อกิจกรรมทางเศรษฐกิจ
ธปท. ให้สถาบันการเงินเปิดทำการปกติ ในช่วงประชุมเอเปค 16-18 พ.ย.นี้ เพื่อไม่ให้ส่งผลกระทบต่อกิจกรรมทางเศรษฐกิจ
5 ต.ค. 2565

ผู้สื่อข่าวรายงานว่า ธนาคารแห่งประเทศไทย (ธปท.) กำหนดให้วันที่ 16 – 18 พฤศจิกายน 65 เป็นวันทำการตามปกติของสถาบันการเงินและสถาบันการเงินเฉพาะกิจ เพื่อไม่ให้ส่งผลกระทบต่อกิจกรรมทางเศรษฐกิจ เนื่องจากสถาบันการเงิน และสถาบันการเงินเฉพาะกิจถือเป็นตัวกลางสำคัญในการให้บริการทางการเงินแก่ภาคธุรกิจและประชาชน
อนึ่ง ที่ประชุมคณะรัฐมนตรี (ครม.) วันนี้ ได้มีมติอนุมัติให้วันที่ 16 – 18 พฤศจิกายน 2565 เป็นวันหยุดราชการเป็นกรณีพิเศษ เฉพาะในพื้นที่กรุงเทพมหานคร จังหวัดนนทบุรี และจังหวัดสมุทรปราการ เนื่องในการประชุมผู้นำเขตเศรษฐกิจเอเปค ครั้งที่ 29 และการประชุมที่เกี่ยวข้อง
ทั้งนี้ ธปท. ได้ขอความร่วมมือสถาบันการเงินและสถาบันการเงินเฉพาะกิจ พิจารณาให้หน่วยงานที่ไม่ได้ให้บริการประชาชนหรือไม่ใช่ critical function เน้นการทำงาน work from home ในช่วงวันดังกล่าว เพื่อบรรเทาปัญหาด้านการจราจร และอำนวยความสะดวกในการเดินทางของผู้เข้าร่วมประชุม